Uzbekistan Airways 111 mln dollarlik kredit to‘lovini vaqtincha to‘xtatishni rejalashtirdi

Uzbekistan Airways ijroiya organiga O‘zbekiston tashqi iqtisodiy faoliyat milliy bankidan olingan 111 million AQSh dollari miqdoridagi kredit to‘lovini 2020-yilda vaqtincha to‘xtatib turish masalasini ko‘rib chiqish topshirilgan. Qaror yagona aksioner – davlat tomonidan 30-aprelda qabul qilingan. Bu haqda Korporativ axborotlar yagona portalida ma’lumot berilgan. Kompaniya og‘ir moliyaviy ahvoldan chiqish choralarini ko‘rmoqda.

Kompaniyaga kreditni kechiktirish masalasini hal etish Prezidentning 2020-yil 19 martdagi “Koronavirus pandemiyasi va global inqiroz holatlarining iqtisodiyot tarmoqlariga salbiy ta’sirini yumshatish bo‘yicha birinchi navbatdagi chora-tadbirlar to‘g‘risida”gi farmoni bilan yuklatilgan.
 
Shuningdek, farmonda Investitsiyalar va tashqi savdo vazirligi hamda O‘zbekiston tashqi iqtisodiy faoliyat milliy bankiga ikki oy muddatda yengib bo‘lmaydigan holatlar (fors-major) yuzaga kelganligi munosabati bilan kreditlar va ular bilan bog‘liq to‘lovlarni qaytarish shartlarini qayta ko‘rib chiqish bo‘yicha Uzbekistan Airways’ning xorijiy kreditorlari bilan muzokaralar olib borish topshirilgan.
Kompaniya xorijdan olib kelingan fuqarolar uchun charter reyslardan ko‘rilgan moliyaviy zarar miqdori haqida ham ma’lumot kiritishi lozim.